אבן עזרא על תהלים קכב


פסוק א

שיר המעלות, שמחתי באומרים - אמר רבי משה: כי זה השיר אמרו דוד שיאמר עם הזמירות בבית השם בעת שיבנה הבית.
ור' ישועה אמר: כי זה בעבור הבית שהקים לו דוד בציון.
ויש אומרים: על הבית השלישי כל אחד מישראל אומרים: שמחתי באומרים - הם עולי רגלים.

פסוק ב

עומדות - הטעם עמדנו להסתכל בנייני החומות ויופי השערים.
והנכון: כי היא היתה מלאה אדם והיינו מתערבים בשערים לא נוכל להכנס מרוב העם הבאים והיוצאים.

פסוק ג

ירושלם - היתה דומה בשלש רגלים למדינה שהתחברו אליה כל בנותיה מסביב בעת הפחד.

פסוק ד

ששם, שבטים - שהם שבטי השם עדות וחק ומצוה לבא שלש פעמים והיו מודים השם בראותם מלכות דוד קיימת, ואם זה המזמור על שלמה, יהיו הכסאות לשלמה ואחיו ואם לעתיד למשיח ולבניו.

פסוק ו

שאלו - פועל עבר, לעולם שואלים על שלום ירושלים כי אז יחוגו אליה ויתפללו לאמר לנכחה ישליו אוהביך שהם אנחנו, או השוכנים שם תמיד.

פסוק ז

יהי, בחילך - הוא הסובב מחוץ לחומה בארמנותיך, לפנים מן החומה.

פסוק ח

למען - לבקש שלומך בעבור אחינו הנכבדים הכהנים והלוים וחסידי ישראל, הדרים בירושלים.

פסוק ט

למען - ונבקש שלומך ושלום אחינו למען בית השם אבקש שיהיה טוב לך.

אבן עזרא על תהלים